ai4bharat/Pralekha huggingface dataset:
மத்திய அமைச்சரவை
நீடித்த பலன்களுக்காக தூய்மை இந்தியா இயக்கம்  -ஐ 2025-26 வரை தொடர மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் இன்று  நடைபெற்ற மத்திய அமைச்சரவைக் கூட்டத்தில் தூய்மை இந்தியா இயக்கம் -ஐ 2025-26 தொடர மத்திய அமைச்சரவை ஒப்புதல் அளித்துள்ளது. அனைத்து நகரங்களிலும் திடக்கழிவுகளை அறிவியல் ரீதியாக சுத்தப்படுத்தும் நோக்கில், திறந்தவெளி கழிப்பிடம் இல்லாத பகுதிகளாக மாற்றுவதில் நீடித்த பலனை பெறுவதற்கும் 2011 மக்கள் தொகை கணக்கெடுப்பின்படி 1 லட்சத்துக்கும் குறைவான மக்கள் தொகை கொண்ட நகரங்களில் கழிவுநீர் மேலாண்மையில் சிறப்புக் கவனம் செலுத்தும் நோக்கிலும் இத்திட்டம்  செயல்படுத்தப்பட உள்ளது.
இத்திட்டத்திற்காக ரூ.1,41,600 கோடி நிதி ஒதுக்கீடு செய்யப்படுகிறது. இதில் மத்திய அரசின் பங்காக 2021-22 முதல் 2025-26 வரையிலான காலத்திற்கு ரூ.36,465 கோடி வழங்கப்படும்.
கழிவுநீர் கால்வாய்கள் மற்றும் செப்டிக் டேங்க் போன்ற ஆபத்தான பகுதிகளில் பணியாற்றுவதை முற்றிலும் ஒழிப்பதுடன், சுத்திகரிக்கப்படாத கழிவுநீர் நீர்நிலைகளுக்கு சென்று மாசுபடுத்துவதை தவிர்க்கவும் இத்திட்டம் செயல்படுத்தப்பட உள்ளது. அனைத்து நகரங்களும், குறைந்தபட்சம் 3 நட்சத்திர குப்பையில்லா சான்றிதழை பெறும் நோக்கிலும் இந்தத் திட்டம் செயல்படுத்தப்பட உள்ளது.
சுற்றுலா அமைச்சகம்
2021-22ம் நிதியாண்டில், சுற்றுலாத்துறை அமைச்சகத்துக்கான ஒதுக்கீடு ரூ.2026.77 கோடி : 61 சதவீதம் அதிகம்
2021-22ம் நிதியாண்டில், சுற்றுலாத்துறை அமைச்சகத்துக்கு ரூ.2026.77 கோடி ஒதுக்கீடு செய்யப்பட்டுள்ளது. இது இதற்கு முந்தைய ஆண்டு ஒதுக்கீட்டை விட 61 சதவீதம் அதிகம்.
சுற்றுலாத்துறை செயலாளர் திரு அரவிந்த் சிங் அளித்த பேட்டியில் கூறியதாவது:
2021-22 ஆம் ஆண்டு நிதிநிலை அறிக்கையில், சுற்றுலாத்துறை அமைச்சகத்துக்கு ரூ.2026.77 கோடி ஒதுக்கப்பட்டுள்ளது. 2020-21ம் நிதியாண்டில் சுற்றுலாத்துறை அமைச்சகத்துக்காக மாற்றியமைக்கட்ட பட்ஜெட் தொகை ரூ.1260 கோடி. இதை விட 2021-22ம் ஆண்டுக்கான ஒதுக்கீடு 61 சதவீதம் அதிகம்.
இந்த தொகையில் ரூ.950 கோடி பல இடங்களில் சுற்றுலாத்துறை கட்டமைப்புக்கு செலவிடப்படும். சுற்றுலா ஊக்குவிப்பு நடவடிக்கைகளுக்கு ரூ.670 கோடி செலவிடப்படும்.
இவ்வாறு திரு அரவிந்த் சிங் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1696828
------
(Visitor Counter : 131
பாதுகாப்பு அமைச்சகம்
இந்திய விமானப்படை கமாண்டர்கள் மாநாடு – ஜூலை 2020
விமானப்படை கமாண்டர்களின் மாநாட்டை பாதுகாப்புத் துறை அமைச்சர் திரு.ராஜ்நாத் சிங், 2020 ஜூலை 22 அன்று புதுதில்லி வாயு பவனில் உள்ள விமானப்படை தலைமையகத்தில் துவக்கி வைத்தார். இதில் விமானப்படையின் தலைவர் சீஃப் மார்ஷல் ஆர்.கே.எஸ். பதவுரியாவும், பாதுகாப்பு அமைச்சகத்தின் உயரதிகாரிகளும் கலந்து கொண்டனர்.
விமானப்படை கமாண்டர்களிடம் உரையாற்றிய பாதுகாப்பு அமைச்சர், கடந்த சில மாதங்களாக விமானப்படையின் சிறப்பான செயல்பாடுகளுக்கும், தன்னார்வப் பணிகளுக்கும் பாராட்டு தெரிவித்தார். பாலகோட்டில் நடைபெற்ற திறன் மிகுந்த விமானப்படை தாக்குதலைப் பாராட்டிய அவர், கிழக்கு லடாக்கில் தற்போதைய சூழலில் இந்திய விமானப்படை முன்னணியில் நிறுத்தப்பட்டிருப்பது, எதிராளிகளுக்கு வலுவான செய்தியைத் தெரிவிப்பதாக உள்ளது என்றும் குறிப்பிட்டார்.
இறையாண்மையைப் பாதுகாப்பதில் தேசத்தின் உறுதியானது, பாதுகாப்புப் படைகளின் திறமையில் மக்கள் கொண்டிருக்கும் நம்பிக்கையில்தான் அடங்கியுள்ளது என்று திரு.ராஜ்நாத் சிங் கூறினார். எல்லைக் கட்டுப்பாட்டு பகுதியில் பதட்டத்தைத் தணிப்பதற்காக மேற்கொள்ளப்பட்டு வரும் நடவடிக்கைகளை எடுத்துரைத்த பாதுகாப்பு அமைச்சர், எந்தச் சூழலையும் எதிர்கொள்ள தயாராக இருக்குமாறு இந்திய விமானப்படையினரிடம் வலியுறுத்தினார்.
கொவிட்-19 தொற்றை எதிர்கொள்வதில் நமது நாடு மேற்கொண்ட நடவடிக்கைகளில் இந்திய விமானப்படை மிகச் சிறந்த பங்காற்றியதாக அமைச்சர் பாராட்டினார். பாதுகாப்புத் துறை உற்பத்தியில் சுயசார்பை அடைய வேண்டியதன் அவசியம் குறித்து அவர் எடுத்துரைத்தார். விமானப்படை கமாண்டர்கள் மாநாட்டின் மையப் பொருளான “அடுத்த 10 ஆண்டுகளில் இந்திய விமானப்படை” என்பது, உள்நாட்டு உற்பத்திக்கான நடவடிக்கைகளை அதிகரிப்பதற்கேற்ப, மிகப் பொருத்தமானதாக உள்ளது என்று திரு.ராஜ்நாத் சிங் குறிப்பிட்டார். பாதுகாப்புப் படைகளின் தலைவர் நியமனத்திற்கு பிறகு முப்படையினருக்கும் இடையே ஒத்திசைவும், ஒருங்கிணைப்பும் கூடியிருப்பதை அவர் பாராட்டினார்.
தொழில்நுட்ப மாற்றத்திற்கு ஏற்பவும், நானோ தொழில்நுட்பம், செயற்கை நுண்ணறிவு, சைபர் மற்றும் ஸ்பேஸ் தளங்களில் புதிதாக வளர்ந்து வரும் திறன்களுக்கு ஏற்பவும் இந்திய விமானப்படை தனது பங்கினை தகவமைத்துக் கொண்டுள்ளது என்று திரு.ராஜ்நாத் சிங் தெரிவித்தார். பாதுகாப்புப் படைகளின், நிதி மற்றும் பிற தேவைகள் அனைத்தும் நிறைவேற்றப்படும் என்று அவர் கமாண்டர்களுக்கு உறுதி அளித்தார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 பாதிப்பால் உயிரிழந்தோர் குடும்பங்களுக்கு நிவாரண உதவி வழங்கக் கோரி விண்ணப்பிப்பதற்கான கால வரம்பை நிர்ணயித்தது உச்சநீதிமன்றம்
நீதிமன்ற பேராணை எண்.539/2021-ல் பல்வகை விண்ணப்ப எண்.1805/2021 மீது, 24, மார்ச் 2022 அன்று உத்தரவு பிறப்பித்துள்ள உச்சநீதிமன்றம், கொவிட்-19 பாதிப்பால் உயிரிழந்தோர் குடும்பங்களுக்கு தேசியப் பேரிடர் மேலாண்மை ஆணையத்தால் அறிவிக்கப்பட்ட நிவாரண உதவித் தொகை பெற விரும்பும் பயனாளிகளுக்கு, கீழ்காணும் விவரப்படி காலவரம்பை நிர்ணயித்துள்ளது.
உச்சநீதிமன்றம் பிறப்பித்துள்ள உத்தரவின் முக்கிய அம்சங்கள் வருமாறு:
20, மார்ச் 2022 முன்பு கொவிட்-19 பாதிப்பால் ஏற்பட்ட உயிரிழப்புகளுக்கு, இழப்பீடு கோரி விண்ணப்பிக்க, 24, மார்ச் 2022-லிருந்து 60 நாட்கள் கால அவகாசம் அளிக்கப்படுகிறது.
எதிர்காலத்தில் கொவிட்-19 பாதிப்பால் ஏற்படும் உயிரிழப்புகளை பொறுத்தவரை, இறந்த தேதியிலிருந்து 90 நாட்களுக்குள் இழப்பீடு கோரி விண்ணப்பிக்க வேண்டும்.
இழப்பீடு கோரி வரப்பெற்ற விண்ணப்பங்கள் மீது நடவடிக்கை எடுத்து 30 நாட்களுக்குள் இழப்பீட்டை பட்டுவாடா செய்ய வேண்டும் என்று ஏற்கனவே பிறப்பித்த உத்தரவு தொடர்ந்து அமலில் இருக்கும்.
எனினும், கடினமான சூழ்நிலையில் குறிப்பிட்ட கால அவகாசத்திற்குள் விண்ணப்பிக்க இயலாத உரிமை கோருவோர், குறைத் தீர்ப்புக் குழுவை அணுகி அந்தக் குழு வாயிலாக உரிமை கோரினால் அது, மனுவின் தன்மையின் அடிப்படையில் பரிசீலிக்கப்பட்டு, சம்பந்தப்பட்ட உரிமை கோருவோர் குறிப்பிட்ட கால அவகாசத்திற்குள் உரிமை கோரவில்லை என குறைத் தீர்ப்புக் குழுவால் கண்டறியப்பட்டால், தகுதியின் அடிப்படையில் அத்தகைய மனுக்களை பரிசீலிக்கலாம் எனவும் உச்சநீதிமன்றம் தெரிவித்துள்ளது.
மேலும், போலியான உரிமை கோருவதை இயன்றளவு குறைக்கும் விதமாக, உதவிக் கோரி வரும் விண்ணப்பங்களில் 5% விண்ணப்பங்களை முதற்கட்டமாக ஆய்வு செய்யலாம். இந்த ஆய்வின்போது யாராவது போலியாக உரிமை கோரியிருப்பது தெரிய வந்தால், பேரிடர் மேலாண்மை சட்டம் 2005 பிரிவு 52-ன்படி நடவடிக்கை எடுத்து உரிய தண்டனை வழங்கலாம் என்றும் உச்சநீதிமன்றம் உத்தரவிட்டுள்ளது.
அறிவியல் மற்றும் தொழில்நுட்பத்துறை
அதிக நன்மை மிகுந்த மற்றும் குறைந்த செலவிலான பலன்களை உருவாக்க ஒருங்கிணைந்த தொழில்நுட்பத்தை பயன்படுத்துமாறு கணக்கெடுப்பு அதிகாரிகளை மத்திய அமைச்சர் டாக்டர் ஜிதேந்திர சிங் கேட்டுக்கொண்டார்
அதிக நன்மை மிகுந்த மற்றும் குறைந்த செலவிலான பலன்களை உருவாக்க ஒருங்கிணைந்த தொழில்நுட்பத்தை பயன்படுத்துமாறு கணக்கெடுப்பு அதிகாரிகளை மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் கேட்டுக்கொண்டார்.
நவீன இந்தியாவுக்கு ஏற்ற வகையில் தன்னை மறுசீரமைத்துக் கொள்ளுமாறு தேசிய கணக்கெடுப்பு மற்றும் வரைபட முகமையை  அவர் கேட்டுக்கொண்டார்.
இந்திய விண்வெளி ஆராய்ச்சி நிறுவனம், இந்திய வானிலை துறை, கடல் தொழில் நுட்பம், புவி அறிவியல் உள்ளிட்ட தொடர்புடைய இதர துறைகளுடன் இணைந்து பணியாற்றுமாறு கணக்கெடுப்பு அதிகாரிகளை அவர் கேட்டுக்கொண்டார்.
பிரதமர் திரு நரேந்திர மோடி தலைமையிலான அரசின் முன்னுரிமைகளுக்கு ஏற்ப சிறப்பான பலன்களை அடைய தொழில்நுட்பத்தை பயன்படுத்துமாறு, தேசிய கணக்கெடுப்பு மற்றும் வரைபட முகமையின் தலைமை அலுவலகத்திற்கு வருகை தந்த அவர் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1753868
----
(Visitor Counter : 143
மத்திய அமைச்சரவை
நகர்ப்புற ஏழைகள், புலம்பெயர் தொழிலாளர்களுக்கு மலிவான வாடகை வீடுகளைக் கட்டுவதற்கான திட்டத்திற்கு மத்திய அமைச்சரவை ஒப்புதல் அளித்தது
பிரதமர் திரு. நரேந்திர மோடி அவர்களின் தலைமையில் இன்று நடைபெற்ற மத்திய அமைச்சரவைக் கூட்டம் பிரதமர் வீட்டு வசதித் திட்டம் – நகர்ப்புறம் திட்டத்தின் கீழ் ஒரு துணைத் திட்டமாக நகர்ப்புற புலம்பெயர் தொழிலாளர்கள் மற்றும் ஏழைகளுக்கென மலிவான வாடகை வீட்டு வளாகங்களை கீழ்கண்ட வகையில் உருவாக்குவதற்கான தனது ஒப்புதலை வழங்கியது:
- தற்போது காலியாகவுள்ள அரசின் நிதியுதவியுடன் மேற்கொள்ளப்பட்ட வீட்டு வளாகங்கள் 25 ஆண்டுகளுக்கான குத்தகை ஒப்பந்தங்களின் மூலம் மலிவு வாடகை வீட்டு வளாகங்களாக மாற்றப்படும். இந்த குத்தகையைப் பெற்றவர்கள் அந்த வீட்டு வளாகங்களில் தற்போதுள்ள குடிநீர் வசதி, கழிவுநீர் வசதி, சுகாதார வசதி, சாலை வசதி போன்ற கட்டமைப்புகளில் நிலவும் இடைவெளிகளைச் சரிசெய்து போதிய பழுதுபார்த்தல்/ மாற்றல் ஆகியவற்றின் மூலம் வசிக்கக்கூடிய பகுதிகளாக அவற்றை மாற்றி, அந்தக் குடியிருப்புகளை குத்தகை காலப்பகுதியில் பராமரித்து வரவேண்டும். வெளிப்படையான ஏல முறையின் மூலம் இந்தக் குத்தகைதாரர்களை மாநில அரசுகளும், துணை மாநில அரசுகளும் தேர்ந்தெடுக்கும். 25 ஆண்டுகளுக்குப் பிறகு இந்த வளாகங்கள் மீண்டும் இதே போன்ற குத்தகை முறையில் அடுத்த சுற்றில் செயல்படவோ அல்லது உள்ளாட்சி அமைப்புகளின் நேரடி மேற்பார்வையில் செயல்படவோ செய்யும்.
- தங்களிடம் உள்ள காலி நிலத்தில் இதே போன்ற மலிவு வாடகையிலான வீட்டு வளாகங்களை தாங்களாகவே கட்டி முடித்து 25 ஆண்டுகளுக்குப் பராமரிக்க முன்வரும் தனியார்/பொது அமைப்புகளுக்கு நிலத்தைப் பயன்படுத்துவதற்கான அனுமதி, 50 சதவீதம் கூடுதலான கட்டுமான அனுமதி, முன்னுரிமைத் துறையில் வழங்கப்படும் வட்டி விகித அடிப்படையில் சலுகைக் கடன், மலிவான வீட்டு வசதித் திட்டங்களுக்கு வழங்கப்படுவதற்கு இணையான வரிச் சலுகை ஆகியவை வழங்கப்படும்.
உற்பத்தித் தொழில்கள், விருந்தோம்பல், மருத்துவம், உள்நாட்டு/ வணிக நிறுவனங்கள், கட்டுமானம் அல்லது இதர துறைகள் ஆகியவற்றில் பணிபுரியும் பெரும்பாலான தொழிலாளர்கள், மாணவர்கள், கிராமப்புறப் பகுதிகளில் இருந்தும் அல்லது சிறு நகரங்களில் இருந்தும் நல்ல வாழ்க்கையைத் தேடி நகர்ப்புறத்திற்கு வருவோர் ஆகியோர் இந்த மலிவு வாடகை வீட்டு வசதி வளாகங்களால் பயன்பெறுவோராக இருப்பர்.
இவற்றின் கட்டுமானத்தில் பயன்படுத்தும் வகையில் புதுமையான தொழில்நுட்பங்களை கண்டறிவதற்கென தொழில்நுட்பப் புதுமையாக்கத்திற்கான நிதியுதவி வடிவத்தில் இத்திட்டங்களுக்கு நிதி வழங்க ரூ. 600 கோடி செலவாகும் என மதிப்பிடப்பட்டுள்ளது. இதன் மூலம் தொடக்கத்தில் மலிவு வாடகை வீட்டு வளாகங்களின் கீழ் சுமார் 3 லட்சம் பேர் பயனடைவார்கள்.
பணிபுரியும் இடத்திற்கு அருகிலேயே மலிவு விலையில் வாடகை வீட்டு வசதி நகர்ப்புறங்களில் கிடைப்பதற்கான புதியதொரு சூழலை இந்த மலிவு வாடகை வீட்டு வளாகங்கள் உருவாக்கும். இந்தத் திட்டங்களின் கீழ் செய்யப்படும் முதலீடுகள் புதிய வேலை வாய்ப்புகளை உருவாக்கும். இந்த வீட்டு வளாகங்கள் தேவையற்ற பயணம், மக்கள் நெருக்கடி, மாசு ஆகியவற்றைக் குறைக்கவும் உதவும்.
அரசு நிதியின் கீழ் உருவாக்கப்பட்டு காலியாக உள்ள வீட்டு வசதி வளாகங்களும் பொருளாதார ரீதியாக அவற்றை முறையாக பயன்படுத்திக் கொள்ளும் வகையில் மலிவு வாடகை வீட்டு வளாகங்களாக மாற்றி அமைக்கப்படும். இத்திட்டமானது காலியாக உள்ள தங்களது சொந்த இடத்திலும் இது போன்ற மலிவு வாடகை வீட்டு வளாகங்களை உருவாக்க தனிநபர்களுக்கு உற்ற சூழலை ஏற்படுத்துவதோடு வாடகை வீட்டுத் துறையில் புதிய தொழில்முனைவர்களை வளர்த்தெடுக்கவும் உதவி செய்யும்.
இளைஞர் நலன் மற்றும் விளையாட்டு அமைச்சகம்
செஸ் ஒலிம்பியாட் ஜோதி ஓட்டம் வடஇந்தியாவில் 20 நகரங்களை கடந்து இந்தியாவின் மேற்கு பகுதிக்கு எடுத்துச்செல்லப்பட்டது
முதலாவது செஸ் ஒலிம்பியாட் ஜோதி ஓட்டம் இந்தியாவின் மேற்கு பகுதியில் முதல் முறையாக இன்று ஜெய்ப்பூரை சென்றடைந்தது. அஜ்மீரை கடந்த பின் இந்த ஜோதி ஓட்டம் அகமதாபாத்திற்கு செல்லும். பின்னர் கெவாடியா, வதோதரா, சூரத், தண்டி, டாமன், நாக்பூர், புனே, மும்பை மற்றும் பாஞ்சிம் நகரங்களுக்குச் செல்லும். அதன்பிறகு, ஜோதி ஓட்டம் இந்தியாவின் கிழக்குப் பகுதிக்குள் நுழையும்.
முதல் கட்டமாக வடஇந்தியாவில் டெல்லி, ஜம்மு-காஷ்மீர், இமாச்சல், பஞ்சாப், உத்தராகண்ட், உத்தரப்பிரதேசம் மற்றும் ராஜஸ்தான் உள்ளிட்ட 20 மாநிலங்களில் கடந்த 10 நாட்களாக ஜோதி ஓட்டம் நடைபெற்றது. 75-ம் ஆண்டு சுதந்திர தின அமிர்தப் பெருவிழாவையொட்டி இந்த ஓட்டம் 75 நகரங்களில் நடைபெறவுள்ளது. செஸ் ஒலிம்பியாட் முதலாவது ஜோதி ஓட்டத்தை பிரதமர் திரு நரேந்திர மோடி, புதுதில்லியில் உள்ள இந்திரா காந்தி விளையாட்டரங்கில் ஜூன் 19-ந் தேதி தொடங்கி வைத்தார்.
சர்வதேச செஸ் கூட்டமைப்பான ஃபிடே அமைப்பின் தலைவர் திரு ஆர்கடி வோகோவிச் ஜோதியை பிரதமரிடம் ஒப்படைத்தார். பின்னர் அதனை அவர் முன்னணி செஸ் வீரர் விஸ்வநாதன் ஆனந்திடம் ஒப்படைத்தார். பின்னர் இந்த ஜோதி தலைநகரில் உள்ள செங்கோட்டை, தரம்சாலாவில் உள்ள இமாச்சலபிரதேச கிரிக்கெட் சங்கம், அமிர்தசரசில் உள்ள அட்டாரி எல்லை, ஆக்ராவில் உள்ள தாஜ்மகால், லக்னோவில் உள்ள சட்டப்பேரவை உள்ளிட்ட வரலாற்று சிறப்புமிக்க இடங்களுக்கு கொண்டு செல்லப்பட்டது.
44-வது செஸ் ஒலிம்பியாட் போட்டி சென்னையில் ஜூலை 28 முதல் ஆகஸ்ட் 10 வரை நடைபெறவுள்ளது.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1837883
பிரதமர் அலுவலகம்
மறைந்த திருமதி.பல்ஜித் கவுர் துளசி ஜி எழுதிய ‘ஸ்ரீ குரு கோவிந்த் சிங் ஜியின் ராமாயணம்’ புத்தகத்தின் முதல் பிரதியை பிரதமர் பெற்றுக் கொண்டார்
பிரபல வழக்கறிஞர் திரு கேடிஎஸ் துளசி அவர்களின் தாயார் மறைந்த திருமதி பல்ஜித் கவுர் துளசி ஜி எழுதிய ‘ஸ்ரீ குரு கோவிந்த் சிங் ஜியின் ராமாயணம்’ என்ற புத்தகத்தின் முதல் பிரதியை பிரதமர் திரு நரேந்திர மோடி பெற்றுக் கொண்டார்.
தொடர் சுட்டுரைகளில் பிரதமர் கூறுகையில், ‘‘ பிரபல வழக்கறிஞர் திரு கேடிஎஸ் துளசி அவர்களின் தாயார் மறைந்த திருமதி பல்ஜித் கவுர் துளசி ஜி எழுதிய ‘ஸ்ரீ குரு கோவிந்த் சிங் ஜியின் ராமாயணம்’ என்ற புத்தகத்தின் முதல் பிரதியை பெற்றேன். இந்த புத்தகத்தை இந்திராகாந்தி தேசிய கலைகள் மையம்  வெளியிட்டுள்ளது.
எங்களது பேச்சின் போது, வழக்கறிஞர் திரு கேடிஎஸ் துளசி, சீக்கிய மதத்தின் உன்னதமான கோட்பாடுகள் மற்றும் குர்பானி ஷாபாத்தையும் ஓதினார். அவரது செயலால் நான் ஈர்க்கப்பட்டேன். அந்த ஒலிப்பதிவு இங்கே.
https://t.co/0R9z836sLi "
பிரதமர் அலுவலகம்
இந்தியாவின் முதல் சூரிய ஆய்வுத் திட்டமான ஆதித்யா எல் 1 விண்கலம் வெற்றிகரமாக விண்ணில் செலுத்தப்பட்டதற்காக இஸ்ரோ விஞ்ஞானிகள் மற்றும் பொறியாளர்களுக்கு பிரதமர் வாழ்த்து தெரிவித்துள்ளார்
இந்தியாவின் முதல் சூரிய ஆய்வுத் திட்டமான ஆதித்யா எல் 1 விண்கலம் வெற்றிகரமாக விண்ணில் செலுத்தப்பட்டதற்காக இஸ்ரோ விஞ்ஞானிகள் மற்றும் பொறியாளர்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
இது தொடர்பாக எக்ஸ் சமூகவலைதளத்தில் பிரதமர் வெளியிட்டுள்ள பதிவில் கூறியிருப்பதாவது:
“சந்திரயான் - 3 வெற்றிக்குப் பிறகு, இந்தியா தனது விண்வெளி பயணத்தைத் தொடர்கிறது. இந்தியாவின் முதல் சூரிய ஆய்வுத் திட்டமான ஆதித்யா -எல் 1-ஐ வெற்றிகரமாக விண்ணில் செலுத்தியதற்காக இந்திய விண்வெளி ஆய்வு நிறுவனமான இஸ்ரோவில்  உள்ள நமது விஞ்ஞானிகள் மற்றும் பொறியாளர்களுக்கு வாழ்த்துக்கள். ஒட்டுமொத்த மனிதகுலத்தின் நலனுக்காக பிரபஞ்சத்தைப் பற்றிய சிறந்த புரிதலை வளர்ப்பதற்கான நமது அயராத அறிவியல் முயற்சிகள் தொடரும்.”
இவ்வாறு பிரதமர் தெரிவித்துள்ளார்.
ரசாயனம் மற்றும் உரங்கள் அமைச்சகம்
நிலக்கரி வாயுவாக்கம் மூலம் டால்ச்சர் ஃபெர்டிலைசர்ஸ் லிமிடெட் உற்பத்தி செய்யும் உரத்துக்கான பிரத்தியேக மானியக் கொள்கை : அமைச்சரவை ஒப்புதல்
பிரதமர் திரு நரேந்திர மோடி தலைமையிலான பொருளாதார விவகாரங்களுக்கான அமைச்சரவைக் குழு, நிலக்கரி வாயுவாக்கம் மூலம் டால்ச்சர் ஃபெர்டிலைசர்ஸ் லிமிடெட் உற்பத்தி செய்யும் உரத்துக்கு பிரத்தியேக மானியக் கொள்கையை வகுப்பதற்கான உரத்துறையின் முன்மொழிதலுக்கு ஒப்புதல் அளித்துள்ளது.
நோக்கங்கள்:
நாட்டின் திட்டமிட்ட எரிசக்தி பாதுகாப்பு மற்றும் உர தற்சார்பை பரிசீலித்து, நாட்டின் விரிவான நிலக்கரி கையிருப்பை கருத்தில் கொண்டு, நிலக்கரி வாயுவாக்கம் அடிப்படையிலான டால்ச்சர் ஃபெர்டிலைசர்ஸ் லிமிடெட்டுக்கு ஒப்புதல் அளிக்க முடிவு எடுக்கப்பட்டுள்ளது. இத்திட்டம், விவசாயிகளுக்கு உரங்கள் கிடைப்பதை மேம்படுத்தி, கிழக்குப் பகுதியின் வளர்ச்சியை ஊக்குவித்து, நாட்டின் கிழக்குப் பகுதிக்கு உரம் விநியோகம் செய்வதற்கான போக்குவரத்து மானியத்தை சேமிக்க உதவும். ஒரு வருடத்திற்கு 12.7 லட்சம் மெட்ரிக் டன் அளவுக்கு உர இறக்குமதியைக் குறைத்து, அந்நிய செலாவணியை சேமிக்க இது உதவும்.
மேக் இன் இந்தியா, தற்சார்பு இந்தியா பிரச்சாரங்களுக்கு இத்திட்டம் ஊக்கமளிப்பதோடு, சாலைகள், ரயில்வே, தண்ணீர் போன்ற உள்கட்டமைப்பு வசதிகள் மேம்படுவதற்கும் உதவும். இத்திட்டத்திற்கு அருகில் உள்ள பகுதிகளில் துணைத் தொழில்கள் உருவாக வசதி செய்து, புதிய தொழில் வாய்ப்புகளுக்கு இது வழிவகுக்கும்.
நிலக்கரி அதிக அளவில் கிடைப்பதாலும், அதன் விலை அதிக ஏற்றத்தாழ்வின்றி இருப்பதாலும், நிலக்கரி வாயுவாக்கல் ஆலைகள் முக்கியத்துவம் பெறுகின்றன. முக்கியமான இயற்கை எரிவாயு மீதான சார்பைக் குறைப்பதன் மூலம், திரவ இயற்கை எரிவாயு இறக்குமதி செலவுகளை டால்ச்சர் ஆலை குறைக்கும். நேரடி நிலக்கரி எரிப்பு செயல்முறைகளோடு ஒப்பிடும்போது, தூய்மையான நிலக்கரி தொழில்நுட்பத்தை இந்த ஆலை பயன்படுத்தும். இதன் மூலம் மாசுகளின் அளவு குறையும்.
பின்னணி:
ராஷ்ட்ரிய கெமிக்கல்ஸ் & ஃபெர்டிலைசர்ஸ், கெயில் இந்தியா லிமிடெட், கோல் இந்தியா லிமிடெட், ஃபெர்டிலைசர் கார்ப்பரேஷன் ஆப் இந்தியா லிமிடெட் ஆகிய நான்கு பொதுத்துறை நிறுவனங்களின் கூட்டு நிறுவனமான டால்ச்சர் ஃபெர்டிலைசர்ஸ் லிமிடெட், 2015 நவம்பர் 13-ஆம் தேதி தொடங்கப்பட்டது. வருடத்திற்கு 12.7 லட்சம் மெட்ரிக் டன் திறனுடன் கூடிய புதிய பசுமை உர ஆலையை நிறுவுவதன் மூலம் ஃபெர்டிலைசர் கார்ப்பரேஷன் ஆப் இந்தியாவின் முந்தைய டால்ச்சர் ஆலைக்கு டால்ச்சர் ஃபெர்டிலைசர்ஸ் லிமிடெட் புத்துயிர் அளிக்கிறது. டால்ச்சர் ஃபெர்டிலைசர்ஸ் லிமிடெட்டின் உரத்திட்டத்தின் மதிப்பு, ரூ. 13277.21 கோடி  என்று மதிப்பிடப்பட்டுள்ளது.
மனித வள மேம்பாட்டு அமைச்சகம்
மத்திய கல்வி அமைச்சரும்,சிறுபான்மையினர் நல அமைச்சரும் இணைந்து ஜார்க்கண்டில் ஜவஹர் நவோதயா பள்ளிக்கு, காணொளி வாயிலாக அடிக்கல் நாட்டினர்
மத்திய கல்வி அமைச்சர் திரு ரமேஷ் போக்ரியால் 'நிஷாங்க்' மற்றும் மத்திய சிறுபான்மையினர் நல அமைச்சர் திரு முக்தார் அப்பாஸ் நக்வி ஆகியோர் ஜார்க்கண்டில் புதிதாக கட்டப்படவுள்ள ஜவஹர் நவோதயா பள்ளிக்கு காணொளி வாயிலாக இன்று அடிக்கல் நாட்டினர். பிரதான் மந்திரி ஜன் விகாஸ் திட்டத்தின் கீழ் சிறுபான்மையினர் நல அமைச்சகத்தால் இந்த பள்ளி கட்டப்படுகிறது.
நிகழ்ச்சியில் பேசிய அமைச்சர் போக்ரியால், 6 முதல் 12 ஆம் வகுப்பு வரை படிக்கும் ஊரக பகுதியைச் சேர்ந்த மாணவர்களுக்கு ஜவஹர் நவோதயா பள்ளிகளில் சமூகநீதி, சுற்றுச்சூழல் குறித்த விழிப்புணர்வு உள்ளிட்டவை அடங்கிய தரமான கல்வி இலவசமாக வழங்கப்படுகிறது என்று கூறினார். இன்று அடிக்கல் நாட்டப்பட்ட இந்த பள்ளி, சுமார் 42 கோடி ரூபாய் செலவில் கட்டப்படுவதாகவும், அடுத்த இரண்டு ஆண்டுகளில் இந்த பணி நிறைவடையும் என்றும் அவர் மேலும் தெரிவித்தார். இதற்கான நிதியை சிறுபான்மையினர் நல அமைச்சகம் ஏற்கும் என்று கூறிய அவர், மேலும் நான்கு நவோதயா பள்ளிகள், மேற்கு வங்கம், மிசோரம், அருணாச்சல பிரதேசம் ஆகிய மாநிலங்களில் பிரதான் மந்திரி ஜன் விகாஸ் திட்டத்தின் கீழ் சிறுபான்மையினர் நல அமைச்சகத்தின் நிதி உதவியுடன் கட்டப்படுவதாக மேலும் தெரிவித்தார்.
நிகழ்ச்சியில் பேசிய அமைச்சர் முக்தார் அப்பாஸ் நக்வி, பிரதமர் திரு நரேந்திர மோடி தலைமையிலான அரசு, கடந்த ஆறு வருடங்களில் பிரதான் மந்திரி ஜன் விகாஸ் திட்டத்தின் கீழ், பிற்படுத்தப்பட்ட மற்றும் சிறுபான்மையின மக்கள் வாழும் பகுதிகளில் அவர்களுக்கு சமூக பொருளாதார கல்வியை வழங்கி, வேலைவாய்ப்பு உள் கட்டமைப்பை மேம்படுத்தி உள்ளதாக கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1662094
------
(Visitor Counter : 93
தகவல் மற்றும் ஒலிபரப்பு அமைச்சகம்
சினிமா சாகசத்தில் பயணம் செய்ய நீங்கள் தயாரா?
அருணா ஜெயவர்தன இயக்கிய இலங்கைத் திரைப்படமான “மாரியா: தி ஓஷன் ஏஞ்சல்” இஃப்பி 53ல் தங்க மயிலுக்காக போட்டியிடுகிறது
1901 ஆம் ஆண்டு இலங்கையில்  சினிமா அறிமுகமானது. பிரிட்டிஷ் கவர்னர் வெஸ்ட் ரிட்ஜ்வே மற்றும் இரண்டாம் போயர் போரின் கைதிகளுக்கான தனியார் திரையிடலில் நாட்டில் முதல் முறையாக ஒரு திரைப்படம் காண்பிக்கப்பட்டது. போயர் போரில் பிரிட்டிஷ் வெற்றி, விக்டோரியா மகாராணியின் அடக்கம் மற்றும் எட்வர்ட் VII-ன் முடிசூட்டு விழா ஆகியவற்றை ஆவணப்படுத்திய குறும்படம் அது. சுமார் 22 மில்லியன் மக்கள்தொகை கொண்ட சிறிய தீவான இலங்கையில், காலனி ஆட்சி காலத்திலிருந்து இன்று வரை சினிமா பெரும் முன்னேற்றம் கண்டுள்ளது.
53வது இந்திய சர்வதேச திரைப்பட விழாவில் அருணா ஜெயவர்தனா இயக்கிய “மாரியா: தி ஓஷன் ஏஞ்சல்”  சர்வதேச போட்டிப் பிரிவின் கீழ் விரும்பப்படும் தங்க மயில் விருதுக்காக போட்டியிடுகிறது. நடுக்கடலில் கூட்டமாக சென்ற மீனவர்கள் தற்செயலாக கண்டுபிடிக்கும் விஷயம் சுற்றியே இத்திரைப்படம் நகர்கிறது. இது தெய்வீக தலையீடா? அல்லது தாங்களாகவே ஒருவரையொருவர் வெவ்வேறு கோணத்தில் பார்க்க அனுமதிப்பது மட்டும்தானா? “மாரியா: தி ஓஷன் ஏஞ்சல்” இந்த பயணத்தை ஆராய்கிறது.
பிரதமர் அலுவலகம்
பிரதமர் திரு நரேந்திர மோடி, ஐரோப்பிய கவுன்சில் அதிபர் திரு சார்லஸ் மிச்செல் ஆகியோர் இடையிலான தொலைபேசி உரையாடல்
பிரதமர் திரு நரேந்திர மோடி ஐரோப்பிய கவுன்சில் அதிபர் திரு சார்லஸ் மிச்செலை தொலைபேசியில் இன்று தொடர்பு கொண்டு பேசினார்.
உக்ரைனில் தற்போது நிலவும் சூழல் குறித்து கவலை தெரிவித்த பிரதமர், உக்ரைனில் நடைபெற்று வரும் வன்முறையை கைவிட்டு, போர் நிறுத்தத்தை மேற்கொண்டு பேச்சுவார்த்தைக்கு திரும்ப வேண்டுமென்ற இந்தியாவின் தொடர் வேண்டுகோளை வெளியிட்டார். அனைத்து நாடுகளில் இறையாண்மை மற்றும் பிராந்திய ஒருமைப்பாட்டுக்கு மதிப்பு கொடுக்க வேண்டுமென்றும் அவர் வலியுறுத்தினார்.
பாதிக்கப்பட்ட பகுதிகளுக்கு மருந்துகள் உட்பட, அவசர நிவாரன உதவிகளை வழங்க இந்தியா மேற்கொண்டுவரும் முயற்சிகள் குறித்தும் பிரதமர் விளக்கினார்.
பாதுகாப்பு அமைச்சகம்
பாதுகாப்புத்துறை அமைச்சர் திரு ராஜ்நாத் சிங் மே 1 முதல் 3 ஆம் தேதி வரை மாலத்தீவில் பயணம் மேற்கொள்கிறார்
பாதுகாப்புத்துறை அமைச்சர் திரு ராஜ்நாத் சிங் 2023 மே 1முதல் 03ஆம் தேதி வரை மாலத்தீவுக்கு பயணம் மேற்கொள்கிறார். இந்த பயணத்தின் போது, அந்நாட்டு பாதுகாப்புத்துறை அமைச்சர் திருமதி மரியா அகமது திதி மற்றும் வெளியுறவு அமைச்சர் திரு அப்துல்லா ஷாஹித் ஆகியோருடன் திரு ராஜ்நாத் சிங் இருதரப்பு பேச்சுவார்த்தை நடத்தவுள்ளார் . இரு நாடுகளுக்கும் இடையிலான பாதுகாப்பு தொடர்பான ஒத்துழைப்பு குறித்தும் பேச்சு வார்த்தை நடைபெறும். மாலத்தீவு அதிபர் திரு இப்ராஹிம் முகமது சோலியையும் அமைச்சர் சந்திக்கவுள்ளார்.
நட்பு நாடுகள் மற்றும் பிராந்தியத்தில் பங்குதாரர்களின் திறனை வளர்ப்பதில் இந்தியாவின் நிலைப்பாட்டிற்கு ஏற்ப திரு ராஜ்நாத் சிங் மாலத்தீவு தேசிய பாதுகாப்புப் படைகளுக்கு ஒரு விரைவு ரோந்து கப்பல் மற்றும் கடற்படை தரையிறங்கு கப்பல் ஒன்றையும் பரிசாக வழங்குவார். தற்போது அங்கு நடைபெற்று வரும் திட்டப் பணிகளைப் பார்வையிட்டு, புலம்பெயர்ந்த இந்தியர்களுடன் உரையாடவுள்ளார். பாதுகாப்புத்துறை அமைச்சரின் இந்தப்பயணம் இரு நாடுகளுக்கும் இடையே வலுவான நட்புறவைக் கட்டியெழுப்புவதில் முக்கிய அடையாளமாக இருக்கும்.
கடல்சார் பாதுகாப்பு, பயங்கரவாதம், தீவிரவாதம், கடற்கொள்ளை, கடத்தல், ஒழுங்கமைக்கப்பட்ட குற்றம் மற்றும் இயற்கைப் பேரழிவுகள் உள்ளிட்ட சவால்களை திறம்பட எதிர்கொள்ள இந்தியாவும் மாலத்தீவுகளும் நெருக்கமாக செயல்பட்டு வருகின்றன. இந்தியாவின் சாகர்  அதன் 'அண்டை நாடு முதன்மை' கொள்கை மற்றும் மாலத்தீவின் 'இந்தியா முதன்மை' கொள்கையுடன் இணைந்து இந்தியப் பெருங்கடல் பிராந்தியத்தைக் கூட்டாக மேம்படுத்த இணைந்து செயல்பட்டு வருகின்றன.
வடகிழக்குப் பகுதி வளர்ச்சி அமைச்சகம்
வடகிழக்கு கவுன்சிலின் 70-வது கூட்டத்தில் மத்திய அமைச்சர் திரு ஜி. கிஷன் ரெட்டி பங்கேற்பு
குவஹாத்தியில் நடைபெற்ற வடகிழக்கு கவுன்சிலின் 70-வது கூட்டத்தில் மத்திய வடகிழக்கு மாகாண வளர்ச்சி, சுற்றுலா மற்றும் கலாச்சாரத்துறை அமைச்சர் திரு ஜி. கிஷன் ரெட்டி உரையாற்றினார். எட்டு வடகிழக்கு மாகாணங்களைச் சேர்ந்த மூத்த அதிகாரிகள் மற்றும் மத்திய அமைச்சர்களிடையே பேசிய அவர், இந்தப் பகுதியின் மேம்பாடு மற்றும் வளர்ச்சி சம்பந்தமான பல்வேறு முக்கிய விஷயங்களை எடுத்துரைத்தார்.
வடகிழக்கு பகுதியில் அமைதி மற்றும் நிலைத்தன்மையை உருவாக்கவும், இணைப்பை மேம்படுத்தவும் இந்திய அரசு தொடர்ந்து கடினமாக உழைத்து வருவதாகவும், அதன் வாயிலாக குறிப்பிடத்தக்க வெற்றியை அடைந்திருப்பதாகவும் அவர் தெரிவித்தார். இந்தப் பகுதி வளர்ச்சி அடையாமல், இந்தியாவால் முன்னேற முடியாது என்பதில் பிரதமர் திரு நரேந்திர மோடி உறுதியான நம்பிக்கையைக் கொண்டிருப்பதாக அவர் கூறினார்.
வடகிழக்கு பகுதிகள், அவற்றின் அமிர்த காலத்திற்குள் நுழைந்திருப்பதால் இதனை முழுவதும் பயன்படுத்திக் கொண்டு வளர்ச்சி மற்றும் மேம்பாட்டிற்கான அனைத்து சாத்தியக் கூறுகளையும் நாம் முழுவதும் பயன்படுத்திக் கொள்ள வேண்டும் என்று அவர் வலியுறுத்தினார். மத்திய/ மாநில முகமைகள், தனியார் துறையினர் மற்றும் இதர பங்குதாரர்கள் அனைவரும் இணைந்து பணியாற்றி, உள்கட்டமைப்பை மேம்படுத்துவதிலும், இந்தப் பகுதியில் இணைப்பை வலுப்படுத்துவதிலும் கூடுதல் கவனம் செலுத்த வேண்டும் என்று அவர் கேட்டுக்கொண்டார்.
இங்கு சுற்றுலாவை மேம்படுத்த உள்கட்டமைப்பு, திறன் வளர்த்தல் மற்றும் திறன் கட்டமைப்பில் முன்னுரிமை அளிக்கப்படுவதாக அவர் குறிப்பிட்டார். வடகிழக்கு மாகாணங்களில் முதலீட்டாளர்களுக்கு உகந்த சூழலை உருவாக்குவதற்காக மத்திய மற்றும் மாநில அரசுகள் இணைந்து பணியாற்ற வேண்டும் என்றும் அமைச்சர் தெரிவித்தார்.
உள்துறை அமைச்சகம்
“காவல்துறை தொலைத் தொடர்பு நவீனமயமாக்கல் மற்றும் அதிலுள்ள சவால்கள்” என்பது பற்றிய மாநாடு புதுதில்லியில் நடைபெறுகிறது
“காவல்துறை தொலைத் தொடர்பு நவீனமயமாக்கல் மற்றும் அதிலுள்ள சவால்கள்” என்பது பற்றிய இரண்டு நாள் மாநாடு புதுதில்லியில் நாளை தொடங்குகிறது. மத்திய தொலைத் தொடர்புத் துறை இணையமைச்சர்  திரு. மனோஜ் சின்ஹா இந்த மாநாட்டை தொடங்கிவைக்கிறார். நாட்டில் காவல்துறை தொலைத் தொடர்புக்கான மத்திய உள்துறை அமைச்சகத்தின் செயல்பாட்டு ஆலோசனை அமைப்பான கம்பியில்லா ஒருங்கிணைப்பு இயக்ககம் இந்த மாநாட்டிற்கு ஏற்பாடு செய்துள்ளது.
நாட்டில் காவல்துறை தொலைத் தொடர்பு சேவையில் உள்ள பல்வேறு பிரச்சினைகள் பற்றி விவாதிக்கவும், நவீன தொழில்நுட்ப முன்னேற்றங்களை அறிந்துகொள்ளும் வகையிலும் இந்த மாநாடு நடத்தப்படுகிறது.
இந்த மாநாட்டில் அனைத்து மாநிலங்கள் / யூனியன் பிரதேச காவல்துறை மற்றும் மத்திய ஆயுதக் காவல்படைகளின் தொலைத் தொடர்பு பிரிவு தலைவர்கள் கலந்துகொள்கின்றனர். மத்திய உள்துறை அமைச்சகம், கம்பியில்லா திட்ட இயக்ககம், மத்திய தொலைத் தொடர்புத் துறை, தொலைத் தொடர்பு ஒழுங்கு முறை ஆணையம், பாரத் எலக்ட்ரானிக்ஸ் நிறுவனம், டிபென்ஸ் எலக்ட்ரானிக்ஸ் உள்ளிட்ட பிரபல நிறுவனங்களின் மூத்த அதிகாரிகளும் இந்த மாநாட்டில் பங்கேற்கவுள்ளனர்.